CELEX: 62005TJ0236
Language: hu
Date: 2007-01-31
Title: Az Elsőfokú Bíróság (harmadik tanács) 2007. január 31-i ítélete. # Willem Aldershoff kontra az Európai Közösségek Bizottsága. # T-236/05. sz. ügy

AZ ELSŐFOKÚ BÍRÓSÁG ÍTÉLETE
      (harmadik tanács)
      2007. január 31.
      T‑236/05. sz. ügy
      Willem Aldershoff
      kontra
      az Európai Közösségek Bizottsága
      „Szakmai előmeneteli jelentés – A 2003. évi értékelési időszak – Nyilvánvaló mérlegelési hiba – Az indokolási kötelezettség megsértése – Meghallgatáshoz való jog”
      Tárgy: A felperesről a 2003. évi értékelési időszakban készült szakmai előmeneteli jelentés megsemmisítése iránti kereset.
      
      Határozat: Az Elsőfokú Bíróság a Willem Aldershoff felperesről a 2003. évi értékelési időszakban készült szakmai előmeneteli jelentést
         megsemmisíti. A Bizottság maga viseli saját költségeit, és köteles viselni a felperes költségeit.
      
      Összefoglaló
      1.      Tisztviselők – Értékelés – Szakmai előmeneteli jelentés – Indokolási kötelezettség
      (Személyzeti szabályzat, 43. cikk)
      2.      Tisztviselők – Értékelés – Szakmai előmeneteli jelentés
      (Személyzeti szabályzat, 43. cikk)
      1.      Ha a Bizottság által létrehozott értékelési rendszerben az értékelési vegyes bizottság olyan speciális körülményeket vesz
         figyelembe, amelyek megkérdőjelezik az értékelő vagy az ellenjegyző által készített eredeti értékelés érvényességét vagy megalapozottságát,
         a fellebbviteli értékelőnek indokolással ellátott véleményt kell adnia, vagyis olyat, amely megfelelően válaszol e speciális
         körülményekre, és nem teljesítheti e kötelezettséget azzal, hogy pusztán hallgatólagosan utal a szakmai előmeneteli jelentés
         eredeti indokolására. Ez utóbbi lehetőségnek az lenne a következménye, hogy az értékelési vegyes bizottság előtt folyó egész
         eljárás ténylegesen nem érvényesülne.
      
      (lásd az 59. és 61. pontot)
      2.      Figyelembe véve azt a tényt, hogy az értékelők széles mérlegelési jogkörrel rendelkeznek az általuk értékelendő személyek
         munkájának megítélésében, a szakmai előmeneteli jelentése megsemmisítését kérő tisztviselő feladata bizonyítani a nyilvánvaló
         mérlegelési hiba fennállását.
      
      Az egységvezető teljesítményének a tervezett, de nem megvalósított létszámfejlesztésre tekintettel meghatározott célokhoz
         viszonyított értékelését illetően akkor áll fenn ilyen hiba, ha e követelményeket nem mérsékelték, miután kiderült, hogy a
         bejelentett létszámfejlesztésre nem kerül sor.
      
      (lásd a 83., 90. és 92. pontot)
      Hivatkozás: az Elsőfokú Bíróság T‑43/04. sz., Fardoom és Reinard kontra Bizottság ügyben 2005. október 25‑én hozott ítéletének
         (EBHT‑KSZ 2005., I‑A‑329. o. és II‑1465. o.) 79. pontja.